Andriejaičių ąžuolas
55°25′02″š. pl. 22°14′20″r. ilg.﻿ / ﻿55.41721°š. pl. 22.23892°r. ilg.﻿ / 55.41721; 22.23892 Andriejaičių ąžuolas – savivaldybės saugomas botaninis gamtos paveldo objektas. Auga Andriejaičių kaime, Šilalės rajone. Medžio rūšis – paprastasis ąžuolas (Quercus robur L.). Ąžuolo kamieno apimtis 1,3 metro aukštyje – 510 cm, aukštis – 26,5 m. Paskelbtas saugomu 2006 m. Amžius nėra nustatytas, bet manoma, kad jam galėtų būti per 300 metų. Andriejaičių ąžuolui vardas prigijęs nuo Andriejaičių kaimo, kurio žemėje jis auga. Tai vieta ant ledynmečiu suformuoto Akmenos upės slėnio šlaito viršaus. Po medžiu išlikę senieji kryžiai liudija čia buvus senąsias kapinaites. Ąžuolas gyvybingas, turintis plačią lają. Išlikę pasakojimų apie Andriejaičių ąžuolą. Pasak vieno iš jų, anksčiau šioje vietoje augęs dar didesnis ąžuolas, į kurio drevę sutilpdavę 5 veršiai. Dar pasakojama apie Vytautą Didįjį, kuris su savo kariauna jodamas pro šalį čia pietus laikė.